P r e d k l a d a c i a   s p r á v a

Na pozvanie  prezidenta SR R. Schustera a ministra zahraničných vecí SR E. Kukana uskutočnil dňa 15.10.2001 podpredseda vlády a minister zahraničných vecí Štátu Izrael  Šimon Peres jednodňovú oficiálnu návštevu Slovenska. 

Počas  tejto návštevy sa uskutočnili rokovania Š. Peresa s ministrom zahraničných vecí SR  E. Kukanom,  prijatie a rokovanie s prezidentom SR R. Schusterom, predsedom vlády SR M. Dzurindom a predsedom NR SR J. Migašom. 

Návšteva potvrdila, že vzťahy SR a Izraela sa dostali na kvalitatívne novú úroveň bez otvorených politických a historických otázok. Rozhovory akcentovali obojstranný záujem o pokračovanie dialógu vo všetkých oblastiach, pričom okrem  bezproblémovosti bilaterálnych vzťahov v politickej rovine zdôraznili  obe strany záujem  o zintenzívnenie obchodno-ekonomickej spolupráce, ktorú považujú  za prioritnú. 

Š. Peres deklaroval podporu Izraela členstvu SR v NATO i EÚ a vyjadril pripravenosť využiť široké kontakty izraelskej diplomacie v kľúčových krajinách na podporu slovenských integračných ambícií.

Okrem otázok bilaterálnej spolupráce boli rokovania so všetkými predstaviteľmi zamerané na aktuálny vývoj situácie na BSV, s akcentom na otázku reálnosti obnovenia palestínsko-izraelských mierových rokovaní a eventuálny vývoj v smere vyhlásenia nezávislého palestínskeho štátu. Veľká pozornosť bola venovaná prezentovaniu postojov oboch krajín k teroristickým aktom z 11. septembra v USA a aktuálnemu vývoju po začatí vojny proti celosvetovému terorizmu a bombardovaní cieľov v Afganistane.

 Návšteva Š. Peresa v SR potvrdila užitočnosť pravidelnej výmeny názorov s predstaviteľmi Štátu Izrael. Rozhovory, okrem politickej dimenzie v bilaterálnej a multilaterálnej rovine, by mali podporiť zintenzívnenie obchodnej výmeny a prílev izraelských investícií do slovenskej ekonomiky. 

  Na základe uvedeného možno konštatovať, že oficiálna návšteva podpredsedu vlády a ministra zahraničných vecí Štátu Izrael  Šimona Peresa v Slovenskej republike dňa 15.10. 2001 splnila svoj účel.